OBH 8397/1997.
Az állampolgári jogok országgyűlési biztosának jelentése
Előadó: dr. Horváth Judit
A vizsgálat megindítása

A panaszos azt sérelmezte, hogy Pilisszentiván Polgármesteri Hivatalában szóban elutasították szociális segély iránti kérelmét. 
Mivel a panasz összefüggésben hozható az Alkotmány 70/E. §-ban rögzített szociális biztonsághoz, valamint az 57. § (5) bekezdésében biztosított jogorvoslathoz való joggal az ügyben vizsgálatot indítottam. Tájékoztatást kértem Pilisszentiván jegyzőjétől, aki megkeresésemre határidőben válaszolt.

A megállapított tényállás

A panaszos erősen mozgáskorlátozott, csak tolókocsiban tud közlekedni. Vejével és leányával él közös háztartásban, jövedelmi viszonyaik alapján rendszeres szociális támogatásra nem jogosult. A polgármesteri hivatalhoz sem 1997-ben, sem 1998-ban nem fordult kérelemmel. A jegyző tájékoztatása szerint, mivel panaszos tolókocsiban közlekedő mozgáskorlátozott, már legalább három éve nem járt a polgármesteri hivatalban.
Az Önkormányzat Népjóléti Bizottsága 1997. november 5 -én - kérelem nélkül - az egyik bizottsági tag javaslatára 10.000-Ft egyszeri támogatásban részesítette a panaszost. Mind a határozatot, mind az összeget a hivatal házipénztárából a panaszos veje vette át, mivel a panaszos a lakásból kimenni nem tudott.

A vizsgálat megállapításai

Megállapítottam, hogy a panaszos - mozgáskorlátozottságára tekintettel - nagy valószínűséggel nem járhatott a polgármesteri hivatalban, tehát kérelmének szóbeli elutasítására sem kerülhetett sor. Nem felel  meg a valóságnak az az állítása, hogy nem részesül szociális támogatásban, hiszen 1997. novemberében 10.000-Ft egyszeri támogatást kapott.
A fenti indokok alapján a panaszos kérelmét, mint nyilvánvalóan alaptalant elutasítom.

Budapest, 1998. december 4.

Gönczöl Katalin